
				Hola! Em dic Hans Christian Andersen i soc l’autor dels contes que llegiràs en aquest llibre. Quan era petit, en les nits fredes de l’hivern, em reunia amb la família i els veïns al voltant del foc i escoltava les històries i els relats que explicaven. En aquells temps, quan es feia fosc, només teníem la llum de la foguera o de les espelmes, i aquestes històries eren el nostre únic entreteniment. A mi m’encantaven, i em quedava adormit pensant en els seus personatges i en les aventures que vivien. 

				Quan em vaig fer gran, vaig decidir fer-me escriptor. A més d’escriure llibres de viatges, novel·les i obres de teatre, vaig dedicar-me, també, a inventar contes perquè els nens i les nenes poguessin escoltar-los o llegir-los com jo ho havia fet quan era petit. Per sort, els meus relats van esdevenir molt famosos, i avui gairebé tothom els coneix i en gaudeix. Desitjo que tu també ho facis! 

				El rei del mar vivia amb la seva família en un palau de corall al fons de l’oceà. La seva filla petita era una sireneta amb una veu tan dolça que els peixos s’aturaven per escoltar el seu cant.

				La sireneta, però, somiava amb alguna cosa més. «Com deu ser la superfície?», es preguntava. 

				Les seves germanes grans, que ja hi havien pujat per veure com era, sempre n’explicaven coses meravelloses: «Hi ha ciutats que s’omplen de llums a la nit. I peixos que volen per l’aire». Els anomenaven així perquè no sabien que es deien ocells. I continuaven: «I al capvespre el cel es tenyeix d’uns colors impressionants.»

				La sireneta les escoltava amb impaciència. Quan li arribaria el torn, a ella? 

				A la fi, el dia que va fer quinze anys, el seu pare, el rei del mar, li va dir: 

				—Ja hi pots pujar, però ves amb compte. El món dels humans és molt diferent del nostre.

				Tan bon punt va pujar a la superfície, va veure un vaixell, on un jove príncep celebrava el seu aniversari. «Que ben plantat que és!», va pensar. 

				De sobte, una tempesta va agitar el mar i el vaixell va naufragar. El príncep va caure a l’aigua, i la sireneta va nedar molt de pressa per tal de salvar-lo. El va dur fins a la riba i el va deixar a la sorra. 

				Després, va tornar al fons de l’oceà, però no aconseguia oblidar-se del príncep. Necessitava unes cames urgentment per poder tornar al seu costat…

				I va decidir demanar ajut a la bruixa del mar.

